Selo se sengwe se se ileng sa tlhotlheletsa bakaulengwe le bokgaitsadi gore ba fudugele mo Myanmar e ne e le pego ya naga eno e e mo Bukeng ya Ngwaga ya Basupi ba ga Jehofa ya 2013. Kgaitsadi mongwe yo o mo masimologong a dingwaga tsa bo30, e bong Li o ne a nna kwa Borwabotlhaba Jwa Asia. O ne a na le tiro ya ka metlha, mme gone, pego ya Buka ya Ngwaga e ile ya dira gore a akanyetse go direla kwa Myanmar. A re: “Ka 2014 fa ke ne ke ile kopanong e e kgethegileng kwa Yangon, ke ne ka kopana le banyalani ba ba neng ba direla kwa go nang le tlhokego gone mo tshimong ya Se-China kwa Myanmar. E re ka le nna ke bua Se-China, ke ne ka dira tshwetso ya gore ke fudugele kwa Myanmar gore ke dire mmogo le setlhopha seo. Nna le Monique re ne ra fudugela kwa Mandalay. Jehofa o ne a re thusa go bona tiro ya nakwana ya go nna barutabana kwa sekolong sengwe mme re ne ra bona folete nngwe e e fa gaufi. Le fa gone go le mogote e bile go na le mathata a mangwe, ke itumelela go direla kwano. Batho ba mo Myanmar ba tshela botshelo jo bo motlhofo, ba maitseo e bile ba iketleeleditse go reetsa dikgang tse di molemo. Go a itumedisa go bona kafa Jehofa a segofatsang tiro ka gone. Ke dumela gore ke thato ya ga Jehofa go bo ke le fano mo Mandalay.”